Die Evangelie volgens Maria, wat soms ook die Evangelie volgens Maria Magdalena genoem word, maak deel uit van die sogenaamde apokriewe geskrifte van die Nuwe Testament. Die teks, wat omtrent 160 ontstaan het, is in die Koptiese Kodeks Berolinensis gevind en toon sterk gnostiese invloede. Dit was moontlik Maria Magdalena wat haar naam aan hierdie evangelie gegee het. In die teks kom egter net die naam "Maria" voor. Die Evangelie volgens Maria is in 1896 in 'n 5de-eeuse papiruskodeks (Papyrus Berolinensis 8502, soms ook die Akhmin-kodeks genoem) ontdek. Die Duitse geleerde Carl Reinhardt het die kodeks in Kaïro gekoop. Volgens Karen L. King, Winn-professor in kerkgeskiedenis aan die Harvard-universiteit se Divinity School, wek die Evangelie volgens Maria die indruk van 'n Christelike stroming wat vir byna vyftien honderd jaar verlore gegaan het.